Sandvatn turisthytte

Sandvatn turisthytte er en turisthytte ved innsjøen Sandvatnet i Frafjordheiene i Sirdal kommune, Vest-Agder. Hytta eies og driftes av Stavanger Turistforening. Sandvatn (910 moh) er lett tilgjengelig ved en tretimers fottur fra Lortabu øverst i Hunnedalen. Sett bort fra en god del stigning i starten av turen fra Hunnedalen, regnes turen som lettgått, og den er godt merket med røde T-er og varder. Turen til Sandvatn turisthytte er godt egnet for hele familier, og hytten fylles ofte opp med over 30 fotturister i helgene i sesongen. Sandvatn turisthytte har 12 senger, men madrasser til langt flere. Sandvatn turisthytte er ubetjent og står åpen hele året.

Det finnes i alle fall fire naturlige alternativer om man ønsker å gå videre fra Sandvatn-hytta:
Børsteinen (7-8 timer, noe dårlig merket)
Blåfjellenden (4 timer) 
Langavatn (3 timer)
Hunnedalen (to ulike ruter, en til Lortabu på 3 timer og en til Høgaleite på 5 timer)

En stor heller, Mohidleren, ligger en halvtimes tur fra Sandvatn, og er et spennende turmål for både store og små.

Eksterne lenker
 Turistforeningens informasjonsside om Sandvatn

DNT-hytter
Turisthytter i Agder
Byggverk i Sirdal
Samferdsel i Sirdal